Úradný vestník L 326 , 17/11/1987 S. 0025 - 0026



Nariadenie Komisie (EHS) č. 3427/87 zo 16. novembra 1987 stanovujúce podrobné pravidlá pre intervenciu na trhu s ryžou KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 1418/76 z 21. júna 1976 o spoločnej organizácii trhu s ryžou [1], naposledy zmenené a doplnené nariadením (EHS) č. 1907/87 [2], najmä na jeho článok 5 ods. 6, keďže článok 5 ods. 1 nariadenia (EHS) č. 1418/76 povoľuje nákup, len ak je trhová cena počas určitého obdobia pod intervenčnou cenou; keďže účelom tohto ustanovenia je zabrániť pristúpeniu k intervencii už pri najmenšom pohybe cien a uskutočniť nákup, len ak je úroveň cien počas určitého obdobia pod intervenčnou cenou; keďže dva týždne by boli vhodnou dobou pre uvedené obdobie; keďže podľa nových intervenčných dojednaní ustanovených nariadením (EHS) č. 1907/87 intervenčný nákup sa môže uskutočniť len na základe porovnania trhových cien s intervenčnou cenou; keďže intervenčná cena je stanovená na úrovni veľkoobchodu pre výrobok štandardnej kvality dodávaný zo skladu pred vyložením; keďže v záujme porovnateľnosti by sa mala trhová cena stanoviť podľa cien na zodpovedajúcej úrovni; keďže, ak sa má intervenčný systém riadiť správne, stanovenie cien by sa malo obmedziť na trh, kde ponuka značne prevyšuje dopyt; keďže z tohto dôvodu by sa mala stanoviť len trhová cena druhu, ktorý je najreprezentatívnejší z tej časti výroby, ktorá prevyšuje dopyt; keďže by sa však malo prijať ustanovenie na zohľadnenie situácie na trhu v Španielsku, pokiaľ tu existuje prebytok; keďže by sa pred prijatím rozhodnutia zastaviť intervenčný nákup malo požadovať dlhšie obdobie na sledovanie situácie na trhu, ako sa požaduje na začatie nákupu; keďže opatrenia stanovené v tomto nariadení sú v súlade so stanoviskom Riadiaceho výboru pre obilie, PRIJALA TOTO NARIADENIE: Článok 1 1. Rozhodnutie začať intervenčný nákup počas obdobia uvedeného v článku 5 ods. 1 nariadenia (EHS) č. 1418/76 sa prijme, ak počas dvoch po sebe nasledujúcich týždňov je trhová cena zaznamenaná v každom tomto týždni nižšia ako intervenčná cena platná v danom týždni. 2. Intervenčný nákup sa ukončí, ak trhová cena v zmysle odseku 1 je počas troch po sebe nasledujúcich týždňov rovnaká alebo vyššia ako intervenčná cena platná počas tohto obdobia. Ponuky podané pred rozhodnutím ukončiť intervenčný nákup však zostávajú platné. Článok 2 1. "Trhová cena", ako je stanovené v článku 5 ods. 1 nariadenia (EHS) č. 1418/76, znamená cenu stanovenú, ako je uvedené v článku 3, na úrovni veľkoobchodu pre tovary dodávané zo skladu pred vyložením, platnú pri platení v hotovosti. Ceny sa upravia pre ryžu štandardnej kvality. 2. Členské štáty, v ktorých sa nachádzajú trhy vymenované v článku 3, oznámia Komisii najneskôr v stredu každý týždeň cenu stanovenú na týchto trhoch od stredy predchádzajúceho týždňa a všetky údaje, o ktoré sa tieto ceny opierajú. Článok 3 Na účely tohto nariadenia: - sa ceny stanovia na trhu Vercelli, - druh, pre ktorý sa majú stanoviť ceny, je Lido. Ak však existuje značný prebytok ryže na španielskom trhu, môžu sa vziať do úvahy ceny stanovené na trhu Valencia pre druhy Bahia. V takomto prípade je trhová cena na účely tohto nariadenia priemer získaný na základe nasledujúceho váženia: - 95 % k cene pre druh Lido stanovenej vo Vercelli, - 5 % k cene pre druh Bahia stanovenej vo Valencii. Článok 4 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 16. novembra 1987 Za Komisiu podpredseda Frans Andriessen [1] Ú. v. ES L 166, 25.6.1976, s. 1. [2] Ú. v. ES L 182, 3.7.1987, s. 51. --------------------------------------------------